RO Jurnalul Ofícial al Uniunii Europene 15

31998D0521



JURNALUL OFÍCIAL AL UNIUNII EUROPENE

DECIZIA COMISIEI

din 17 iunie 1998

de stabilire a unei reglementări tehnice comune privind modul pachet al RNIS care utilizează accesul de bază

[notificată cu numărul C(1998) 1614]

(Text cu relevanță pentru SEE)

(98/521/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 98/13/CE a Parlamentului European și a Consiliului din 12 februarie 1998 privind echipamentele terminale de telecomunicații și echipamentele de stații terestre de comunicații prin satelit, inclusiv recunoașterea reciprocă a conformității lor (1),

întrucât Comisia adoptă măsura ce identifică tipul de echipamente terminale pentru care este necesară prezenta reglementare tehnică comună, precum și declarația aferentă privind domeniul acestei reglementări;

întrucât trebuie să se adopte standardele armonizate corespunzătoare sau o parte din aceste standarde de punere în practică a cerințelor esențiale care trebuie transpuse în reglementări tehnice comune;

întrucât este necesar, pentru a menține accesul la piețe pentru producători, să se permită aranjamente tranzitorii privind echipamentele agreate, în conformitate cu reglementările de drept intern în materie de omologare;

întrucât reglementarea tehnică comună prevăzută de prezenta decizie este conformă cu avizul Comitetului de aprobare a echipamentelor de telecomunicații (ACTE),

ADOPTĂ PREZENTA DECIZIE:

Articolul 1

(1) Prezenta decizie se aplică echipamentelor terminale destinate conectării la o rețea publică de telecomunicații și menționate de standardul armonizat definit la articolul 2 alineatul (1).

(2) Prezenta decizie stabilește o reglementare tehnică comună cuprinzând caracteristicile tehnice, cerințele în materie de interfață electrică și mecanică și protocolul privind controlul de acces pe care trebuie să le furnizeze echipamentele terminale destinate de fabricant sau reprezentantul său să poată fi racordate la un punct de referință T sau S și T în vederea realizării unui acces de bază la nivelul unei interfețe cu o rețea publică de telecomunicații, prezentată drept punct de acces de bază ale RNIS paneuropean (Euro-RNIS) și care trebuie să servească apelurilor ce folosesc serviciile de bază în modul pachet la cerere.

Articolul 2

(1) Reglementarea tehnică comună include standardul armonizat care a fost elaborat de organismul de standardizare competent pentru punerea în practică, în măsura posibilului, a cerințelor esențiale prevăzute la articolul 5 literele (c)-(f) din Directiva 98/13/CE. Trimiterea la acest standard figurează în anexă.

(2) Echipamentele terminale menționate în prezenta decizie sunt conforme cu reglementarea tehnică comună menționată la alineatul (1), îndeplinesc cerințele esențiale prevăzute la articolul 5 literele (a) și (b) din Directiva 98/13/CE și îndeplinesc cerințele altor directive aplicabile, în special ale Directivelor 73/23/CEE (2) și 89/336/CEE (3) ale Consiliului.

Articolul 3

Organismele notificate desemnate pentru a duce la bun sfârșit procedurile menționate la articolul 10 din Directiva 98/13/CE folosesc sau garantează folosirea, privind echipamentele terminale menționate la articolul 1 alineatul (1) din prezenta decizie, a standardului armonizat menționat de anexă, după intrarea în vigoare a prezentei decizii.

Articolul 4

(1) Reglementările de drept intern în materie de omologare care cuprind echipamentele menționate de standardul armonizat menționat în anexă se abrogă la trei luni de la intrarea în vigoare a prezentei decizii.

(2) Echipamentele terminale agreate în conformitate cu reglementările de drept intern menționate pot continua să fie comercializate pe piața lor națională, respectiv să fie puse în stare de funcționare.

Articolul 5

Prezenta decizie se adresează statelor membre.

Adoptată la Bruxelles, 17 iunie 1998. Pentru Comisie Martin BANGEMANN Membru al Comisiei

(1) JO L 74, 12.3.1998, p. 1.

(2) JO L 77, 26.3.1973, p. 29.

(3) JO L 139, 23.5.1989, p. 19.

ANEXĂ

Trimitere la standardul armonizat aplicabil

Standardul armonizat menționat la articolul 2 din prezenta decizie este următorul:

Integrated Services Digital Network (ISDN);

Attachment requirements for packet mode terminal equipment to connect to an ISDN using ISDN basic acces

[Rețea numerică cu integrare a serviciilor (RNIS); cerințe pe care trebuie să le îndeplinească echipamentele terminale în modul pachet pentru a putea fi racordate la un RNIS în modul acces de bază]

ETSI

Institutul European de Standarde în Telecomunicații

Secretariat

TBR 33 – decembrie 1997

(cu excepția introducerii)

Informații suplimentare

Institutul European de Standarde în Telecomunicații este recunoscut în conformitate cu Directiva 83/189/CE a Consiliului (1).

Standardul armonizat menționat anterior a fost elaborat în temeiul unui mandat emis în conformitate cu procedurile aplicabile din Directiva 83/189/CEE.

Textul integral al standardului armonizat menționat anterior poate fi obținut de la:





Institutul European de Standarde în Telecomunicații 650, route des Lucioles F-06921 Sophia Antipolis Cedex Comisia Europeană DG XIII/A/2 – (BU 31, 1/7) Rue de la Loi/Wetstraat 200 B-1049 Bruxelles

sau de la orice alt organism responsabil de difuzarea standardelor ETSI, a căror listă figurează la adresa Internet www.ispo.cec.be.

(1) JO L 109, 26.4.1983, p. 8.